《忆昔行送黎惟敬北上》
明代·黄佐

瑶琴锦瑟且莫鸣，听我长歌忆昔行。忆昔游何所，乃在白玉京。

玉京十二楼五城，红云紫雾开泰清。窈窕穿花循左掖，辉煌随炬入承明。

承明儤直持彤管，翠釜黄封赐常满。含毫应诏龙颜近，刻烛裁诗虬漏短。

殿东谁领玉堂宾，鹤发麟袍聪俊人。壮猷入告风云曙，绝域驰书草木春。

日长休沐随冠冕，迤逦南宫三籞苑。杨柳阴森阁绣弧，芙蓉销落违彤辇。

琼华岛上烟景多，拾翠图黄泛月波。金鳌玉蝀两迢递，广寒藻殿中嵯峨。

只今天地方清谧，郊畤园亭大工毕。宫中夜协承云奏，陵上时闻吉日出。

桂馆琪林紫禁重，曲晨芝盖驾斑龙。榣山已见流虹瑞，丰草长沾湛露浓。

金台佳气葱葱起，槐市轩车若流水。揭日回天又一时，献赋赓歌溢人耳。

蜃海龙州罢战征，鹤岑鸥渚庆隆平。笑剪薜萝开野酌，当筵意气推黎生。

颇闻宵旰求材用，十年回首华胥梦。干吕青云满越台，摽霞秀色连韶洞。

越台韶洞镇鲸涛，万里飞帆何所劳。春来跂尔丹霄信，五色云中振凤毛。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。